|  |  |  |
| --- | --- | --- |
| FRANCÚZSKA REPUBLIKA | | |
|  |  |  |
| Ministerstvo pre ekologickú transformáciu | | |
|  |  |  |
|  |  |  |

Vyhláška č. 2022-... z...

o kompenzácii emisií uhlíka a tvrdeniach o uhlíkovej neutralite v reklame

NOR: […]

*Cieľová skupina: Inzerenti*

*Vec: uplatňovanie článku 12 zákona č. 2021-1104 z 22. augusta 2021 o boji proti zmene klímy a posilňovaní odolnosti voči jej účinkom.*

*Nadobudnutie účinnosti: text nadobúda účinnosť dňom nasledujúcim po jeho uverejnení s výnimkou článkov 2 a 3, ktoré nadobudnú účinnosť 1. januára 2023.*

*Poznámka: V tejto vyhláške sa stanovujú postupy, ako majú inzerenti oznamovať informácie stanovené v článku 12 uvedeného zákona č. 2021-1104. Týka sa to všetkých reklám šírených po nadobudnutí účinnosti textu.*

*Odkazy: ustanovenia vyhlášky sa prijímajú na uplatňovanie článku 12 zákona č. 2021-1104 z 22. augusta 2021 o boji proti zmene klímy a posilňovaní odolnosti voči jej účinkom. Tento zákon a vyhlášku je možné nájsť na webovom sídle Légifrance (http://www.legifrance.gouv.fr).*

Predseda vlády,

na základe správy ministerky pre ekologickú transformáciu,

so zreteľom na smernicu Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie), a najmä na oznámenie č. ...,

so zreteľom na environmentálny zákonník,

so zreteľom na zákon č. 2021-1104 z 22. augusta 2021 o boji proti zmene klímy a posilňovaní odolnosti voči jej účinkom, a najmä na jeho články 12 a 147,

so zreteľom na vyhlášku č. 97-1198 z 19. decembra 1997, ktorou sa vykonáva prvý odsek článku 2 vyhlášky č. 97-34 z 15. januára 1997 o decentralizácii jednotlivých správnych rozhodnutí a ktorá sa vzťahuje na ministrov zodpovedných za ekologickú a solidárnu transformáciu, územnú súdržnosť a vzťahy s miestnymi a regionálnymi orgánmi,

so zreteľom na vyhlášku č. 2020-457 z 21. apríla 2020 o národných rozpočtoch v oblasti emisií uhlíka a národnej nízkouhlíkovej stratégii,

so zreteľom na pripomienky vznesené počas verejnej konzultácie uskutočnenej od ... do ... podľa článku L. 123-19-1 environmentálneho zákonníka,

po vypočutí Štátnej rady,

nariaďuje:

Článok 1

Do kapitoly IX hlavy II knihy II environmentálneho zákonníka sa vkladá oddiel 7, ktorý má toto znenie:

„Oddiel 7: Znižovanie emisií z projektov kompenzácie emisií skleníkových plynov

Článok R. 229-103 – Zásady stanovené v článku L. 229-55 musia byť v súlade s týmito vykonávacími postupmi:

Merateľný charakter: emisie skleníkových plynov, ktorým sa prostredníctvom projektov zabráni, alebo ktoré sa tak sekvestrujú, sa kvantifikujú na základe transparentnej, verejne dostupnej metodiky. Metóda kvantifikácie je založená na najnovších vedeckých a technických poznatkoch. Namerané údaje sú jasne zdokumentované a možno ich overiť. V metodike, na ktorú sa vzťahuje kompenzačný projekt, sa vymedzuje základný scenár, z ktorého sa vypočítajú zníženia emisií generované projektom. Základný scenár musí byť stanovený na úrovni celého projektu a musí odrážať súčasný trend v oblasti emisií skleníkových plynov a uplatňovanie existujúcich osvedčených postupov.

Overiteľný charakter: emisie skleníkových plynov, ktorým sa zabráni alebo ktoré sa sekvestrujú, overí audítor, ktorý je nezávislý od zadávateľa projektu. Audítor na základe overenia dokladov alebo kontrol na mieste overí zníženie emisií skleníkových plynov, ktoré možno dosiahnuť prostredníctvom opatrení realizovaných počas trvania projektu.

Trvalý charakter: emisiám skleníkových plynov, ktorým sa prostredníctvom kompenzačných projektov zabráni, alebo ktoré sa tak sekvestrujú, sa trvalo zabráni. V prípade potreby sa pri metóde kvantifikácie zohľadní riziko nestálosti.

Dodatočný charakter: kompenzačné projekty by sa nemohli realizovať bez vyčleneného financovania, berúc do úvahy existujúce ekonomické stimuly, osvedčené postupy a platné záväzky.

Článok R. 229-104 – Kompenzačné projekty musia rešpektovať zásadu transparentnosti. Metodika, na ktorú kompenzačný projekt odkazuje, a opisné prvky projektu, najmä pokiaľ ide o identifikáciu, umiestnenie a započítavanie zníženia emisií skleníkových plynov, musia byť verejne prístupné a ľahko dostupné.“

Článok 2

Do kapitoly IX hlavy II knihy II environmentálneho zákonníka sa dopĺňa oddiel 9, ktorý má toto znenie:

*„Oddiel 9*

*„Environmentálne tvrdenia“*

Článok D. 229-105 – Inzerent, ktorý v reklame tvrdí, že výrobok alebo služba je uhlíkovo neutrálna, alebo používa akékoľvek znenie rovnocenného významu alebo rozsahu, musí dodržiavať ustanovenia tohto oddielu.

Tento oddiel sa vzťahuje na reklamnú korešpondenciu určenú fyzickým osobám, reklamné tlačoviny distribuované verejnosti, reklamné plagáty, reklamy v tlačových publikáciách, reklamy vysielané v kinách, reklamy vysielané prostredníctvom televíznych alebo rozhlasových vysielacích služieb a prostredníctvom online komunikačných služieb pre verejnosť, ako aj na tvrdenia umiestnené na obaloch tovaru.

Článok D. 229-106 – Inzerent uvedený v článku D. 229-105 vypracuje bilanciu emisií skleníkových plynov príslušného výrobku alebo služby, ktorá sa vzťahuje na celý ich životný cyklus. Táto bilancia sa každoročne aktualizuje.

Táto bilancia sa zostavuje v súlade s požiadavkami normy NF EN ISO 14067 alebo akejkoľvek inej normy, ktorá je v súlade s požiadavkami tejto normy. Nariadením ministra zodpovedného za životné prostredie sa môžu doplniť tieto požiadavky, aby sa metodika bilancie emisií zosúladila s metodikou environmentálneho označovania stanoveného v článku L. 541-9-11 tohto zákonníka.

Článok D. 229-107 – Inzerent uvedený v článku D. 229-105 uverejní na svojom webovom sídle verejnej komunikácie alebo, ak to nie je možné, na svojej mobilnej aplikácii súhrnnú správu, v ktorej sa opisuje uhlíková stopa propagovaného výrobku alebo služby a prostriedky, ktorými sa týmto emisiám skleníkových plynov v prvom rade zabráni a ktorými sa potom znížia a nakoniec kompenzujú. Táto správa obsahuje tri prílohy, v ktorých sa podrobne uvádza jej obsah a ktoré sa prezentujú v tomto poradí:

(1) príloha, v ktorej sú uvedené výsledky bilancie podľa článku D. 229-106 a súhrn metodiky použitej na zostavenie tejto bilancie. V tomto súhrne sa špecifikuje najmä rozsah použitý na vymedzenie príslušného výrobku alebo služby, použité funkčné alebo deklarované jednotky, hranice príslušného systému, spôsob spracovania etapy konca životnosti, emisné údaje zohľadnené v prípade elektriny alebo plynu spotrebovaného zo sietí. Uvádzajú sa v ňom krajiny alebo geografické oblasti, v ktorých dochádza k emisiám a emisiám z medzinárodnej dopravy, pokiaľ sú takéto údaje k dispozícii;

(2) príloha, v ktorej sa stanovuje cieľová trajektória znižovania emisií skleníkových plynov súvisiacich s propagovaným výrobkom alebo službou, s kvantifikovanými ročnými cieľmi pokroku, ktoré sa vzťahujú aspoň na desať rokov po uverejnení správy;

(3) príloha, v ktorej sa podrobne opisujú postupy kompenzácie zvyškových emisií, pričom sa špecifikuje najmä povaha a opis kompenzačných projektov. V tejto prílohe sa môžu dobrovoľne uvádzať aj informácie o ich nákladoch (celkovo a na tonu CO2). Táto príloha preukazuje, že objem emisií, ktorým sa prostredníctvom tejto kompenzácie zabráni, alebo ktoré sa tak znížia, zodpovedá zvyškovým emisiám všetkých predávaných výrobkov alebo služieb, na ktoré má reklama vplyv. V tejto prílohe sa tiež špecifikujú prostriedky, ktoré inzerent implementoval s cieľom zabezpečiť, aby sa dvakrát nezapočítala kompenzácia, ktorú tieto projekty umožňujú. Stanovujú sa v nej najmä metódy na odstránenie zníženia emisií z trhu pri použití kompenzačných kreditov. Napokon sa v tejto prílohe podrobne opisuje úsilie vynaložené na zabezpečenie čo najlepšieho súladu medzi geografickými oblasťami, v ktorých sa projekty realizujú a kde dochádza k emisiám.

Táto publikácia sa každoročne aktualizuje počas celého marketingového obdobia výrobku alebo služby. Aktualizácia umožňuje najmä monitorovať vývoj emisií súvisiacich s výrobkom alebo službou v porovnaní s vyššie uvedenou trajektóriou znižovania emisií. Inzerent bude musieť stiahnuť tvrdenie uvedené v článku D. 229-105, ak sa ukáže, že jednotkové emisie spojené s výrobkom alebo službou sa pred kompenzáciou zvýšili počas dvoch po sebe nasledujúcich rokov.

Webový odkaz alebo kód rýchlej odpovede (kód QR) na prístup k tejto publikácii je uvedený na reklame alebo obale s tvrdením o uhlíkovej neutralite.

Článok D. 229-108 – Kompenzačné projekty, ktoré využíva inzerent uvedený v článku D. 229-105, musia byť v súlade s podmienkami článkov R. 229-103 a R. 229-104.

Kompenzačné projekty nesmú mať negatívny vplyv na zachovanie a obnovu prírodných ekosystémov a ich funkcií.

Emisie spojené s výrobkami alebo službami spotrebovanými vo Francúzsku musia byť kompenzované najmä na francúzskom území.

Zníženie emisií uznané podľa vyhlášky č. 2018-1043 z 28. novembra 2018, ktorou sa vytvára označenie „nízkouhlíkové“, sa považuje za také, ktoré je v súlade s článkom R. 229-103.

Článok R. 229-109 – Podľa článku L. 229-69 môže minister zodpovedný za životné prostredie sankcionovať nesplnenie povinnosti stanovenej v článku L. 229-68 za podmienok stanovených v tomto článku.

Nesplnenie povinností stanovených v článku L. 229-68 preukazuje úradník poverený na tento účel ministrom zodpovedným za životné prostredie.

Minister zodpovedný za životné prostredie môže inzerenta po tom, ako mu dá možnosť predložiť písomné pripomienky k sťažnostiam vzneseným proti nemu, vyzvať, aby túto povinnosť splnil v lehote, ktorú určí minister. Minister môže túto formálnu výzvu zverejniť.

Ak inzerent nevyhovie tejto výzve v stanovenej lehote, minister zodpovedný za životné prostredie mu môže uložiť povinnosť zaplatiť pokutu stanovenú v článku L. 229-69 environmentálneho zákonníka.“

Článok 3

V prílohe 1 k vyššie uvedenej vyhláške z 19. decembra 1997 sa nadpis „Energetika a klíma“ dopĺňa takto:

|  |  |  |  |
| --- | --- | --- | --- |
| [64] | Formálna výzva a sankcie súvisiace s tvrdením v reklame, že výrobok alebo služba sú uhlíkovo neutrálne | Environmentálny zákonník  Článok R. 229-109 | Minister životného prostredia |

Článok 4

Táto vyhláška nadobúda účinnosť dňom nasledujúcim po jej uverejnení s výnimkou článkov 2 a 3, ktoré nadobudnú účinnosť 1. januára 2023.

Do 31. decembra 2025 sa financovanie projektov na francúzskom území rovná pripisovaniu znižovania emisií inzerentovi v súlade s ustanoveniami článku D. 229-107 bodu 3, ak inzerent môže na základe zmluvy odôvodniť prípadné uznanie prospechu z overeného zníženia emisií tohto projektu. Inzerent zabezpečí splnenie svojich záväzkov týkajúcich sa kompenzácie emisií, v prípade potreby, získaním dodatočných uhlíkových kreditov zodpovedajúcich rozdielu medzi overeným znížením emisií daného projektu a financovaným znížením.

Článok 5

Za vykonávanie tejto vyhlášky, ktorá bude uverejnená v *Úradnom vestníku* Francúzskej republiky, zodpovedá ministerka pre ekologickú transformáciu.

Dňa [dátum].

Za predsedu vlády:

Ministerka pre ekologickú transformáciu,

Barbara POMPILI